
ACORD 124/2007,  DE 2 DE MAIG, DEL PLE DEL CONSELL DE L’AUDIOVISUAL DE CATALUNYA

Expedient núm. 73/Aprvapi/2007. Autorització campanya per a televisió anomenada Nitbus (espots versió 1 [35”]; versió 2 Comoditat [10”]; versió 3 Seguretat [10”] i versió 4 Rapidesa [10”])

1. El 20 d’abril de 2007 ha estat tramés al Consell de l’Audiovisual de Catalunya un escrit (registre d’entrada núm. 753/2007) de l’Entitat Metropolitana del Transport mitjançant el qual sol·licita a aquest Consell l’autorització prèvia de l’emissió de la campanya institucional per a televisió anomenada Nitbus (espots versió 1 [35”]; versió 2 Comoditat [10”]; versió 3 Seguretat [10”] i versió 4 Rapidesa [10”]).

2. Els serveis del Consell de l'Audiovisual de Catalunya han analitzat els espots objecte d’aquest expedient.

3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i els requisits i els tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. L’apartat 3 de l’article 109 de la Llei de comunicació audiovisual, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

6. Analitzats els espots de l’Entitat Metropolitana del Transport, arran de la campanya institucional per a televisió anomenada Nitbus resulta que aquests no compleixen amb la lletra a) de l’apartat 2 de l’article 109 de la Llei 22/2005, de 29 de desembre, atès que aquest article exigeix que s’informi sobre els serveis públics; els espots objecte de l’expedient no aporten informació concreta sobre els serveis públics que publiciten, limitant-se a destacar que el transport és més còmode i ràpid (espots de 10 segons) i que és segur (espot de 35 segons).

Per tot l’exposat, el Ple del Consell de l’Audiovisual de Catalunya, ha adoptat els següents, 
ACORDS

1. Denegar l’autorització per a televisió de la campanya institucional de l’Entitat Metropolitana del Transport, anomenada Nitbus (Exp. núm. 73/Aprvapi/2007) atès que contravé la lletra a de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. 

2. Notificar aquest acord a l’Entitat Metropolitana del Transport.
Barcelona, 2 de maig de 2007

